Postia pappi Jaakobille

Postia pappi Jaakobille on Klaus Härön ohjaama suomalainen elokuva vuodelta 2009. Pääosissa ovat Kaarina Hazard ja Heikki Nousiainen.

Vuonna 2022 elokuva valittiin 2000-luvun koskettavimmaksi kotimaiseksi elokuvaksi Helsingin Sanomien lukijoiden äänestyksessä.

Tarina

1970-luvun alun Suomeen sijoitettu elokuva kertoo sokeasta papista Jaakobista ja armahdetusta elinkautisvangista, Leilasta. Kun Leila pääsee vapaaksi, hänelle tarjotaan paikkaa Jaakobin henkilökohtaisena avustajana syrjäisestä pappilasta, jonne Leila vastentahtoisesti meneekin.

Leilan tehtävä on lukea "seurakunnan" lähettämiä kirjeitä, joista useimmat ovat esirukouspyyntöjä tai hengellisen avun etsintää. Jaakobille kirjeliikenne on elämäntehtävä, mutta Leilaa se ei juuri kiinnosta.

Rooleissa

Tuotanto
Elokuvan käsikirjoituksen laati Jaana Makkonen, aiemmin nuoriso- ja vapaa-ajanohjaajana työskennellyt elokuva-alan aikuisopiskelijahttps://www.syry.fi/files/askel-tvp-201002.pdf . Elokuva on ensimmäinen ja vuoteen 2022 mennessä ainoa elokuva, jonka tekemisessä Jaana Makkonen on ollut mukana. Makkonen sai käsikirjoitukseensa aiheen tv-ohjelmasta, jossa kerrottiin vankilapappi Markku Yli-Mäyryn työstä. 

Käsikirjoitus oli Makkosen opinnäytetyö Turun ammattikorkeakouluun, jonka viestinnän koulutusohjelman elokuvan suuntautumisvaihtoehdosta hän valmistui vuonna 2007. Makkosen poistuessa oppilaitoksen portista opettaja juoksi hänet kiinni ja kehotti lähettämään käsikirjoituksen Klaus Härölle. Aikansa epäröityään Makkonen lähetti paketin. 

Käsikirjoituksen saapuessa marraskuussa 2007 Härö oli sairaana ja hänellä oli aikaa tutustua ilman saateviestiä tulleeseen käsikirjoitukseen, vaikka sellainen oli yleensä vastoin hänen tapojaan. Härö innostui tekstistä ja otti yhteyttä tuottaja Risto Salomaahan, joka piti käsikirjoitusta timanttina. Makkosen luvalla Härö jatkoi käsikirjoituksen työstämistä.

Alun perin tähtäimessä oli tv-tuotanto, mutta ensimmäisen version nähneet olivat yksimielisiä siitä, että valkokangas olisi elokuvalle oikea paikka. Tuottajat Salomaa ja Lasse Saarinen päättivät ottaa riskin lisäkuluista, ja tuotantoa laajennettiin.

Kuvaukset
Elokuvan kuvasi Tuomo Hutri. Studiokuvaukset tehtiin Villilä Studioilla Nakkilassa. Tyhjänä keskiaikaisena kivikirkkona toimi Hattulan Pyhän Ristin kirkko ja ulkokuvissa Tyrvään Pyhän Olavin kirkko. Pappilaa esitti Kokemäen Kakkulaisissa sijaitseva Sukaran talo.

Vastaanotto
Elokuva valittiin Suomen Oscar-ehdokkaaksi 15 elokuvan joukosta. Perustelujen mukaan Postia pappi Jaakobille on visuaalisesti kaunis elokuva, jossa kuvaus, lavastus ja puvut muodostavat ehjän kokonaisuuden, jota äänityö ja musiikki tukevat. Myös pääosanesittäjien roolityötä kiitettiin.   

Arvostelut
Ilta-Sanomien Tarmo Poussu piti elokuvaa Härön siihen mennessä ehjimpänä ja koskettavimpana työnä. Poussun ”elokuvanovelliksi” luonnehtima työ ei hänen mukaansa sorru ylilyönteihin tai sentimentaalisuuteen. Tietyt yksityiskohdat sopivat paikoilleen hänestä turhan helposti ollakseen uskottavia, mutta Hazardin ja Nousiaisen roolityöt pitävät yllä oikeaa tunnelmaa.

 Kari Glödstaf, Filmgoer:  
 Juha Rosenqvist, Film-O-Holic.com:  
 Hannu Björbacka, DVD-Opas:  

Palkinnot
Lyypekin pohjoismaisen elokuvan festivaaleilla (Nordische Filmtage Lübeck) 2009 Postia pappi Jaakobille voitti sekä kirkon erikoispalkinnon että festivaalin yleisöäänestyksen.http://www.hs.fi/kulttuuri/artikkeli/Klaus+H%C3%A4r%C3%B6lle+kaksi+palkintoa+Lyypekin+filmifestivaaleilla/1135250587201 Mannheim-Heidelbergin elokuvajuhlilla marraskuussa 2009 elokuva sai pääpalkinnon.Yleisradio, uutiset 16.11.2009 Samassa kuussa elokuva voitti Kairon kansainvälisillä elokuvafestivaaleilla pääpalkinnon, Kultaisen Pyramidin. Pääpalkinnon lisäksi elokuva palkittiin Kairossa myös parhaasta käsikirjoituksesta. Tammikuussa 2010 elokuva sai Sokeain ystävien tiedotuspalkinnonhttp://www.hs.fi/kulttuuri/artikkeli/Pappi+Jaakobille+sokeain+tiedonvälityspalkinto/1135251886395, ja vuoden 2010 Jussi-gaalassa se sai Jussi-palkinnon parhaasta elokuvasta, parhaasta ohjauksesta, parhaasta miespääosasta ja parhaasta musiikista. Lisäksi elokuva oli ehdolla viiteen muuhun Jussi-palkintoon.

Dani Strömbäckin musiikki valittiin Pohjoismaiden parhaaksi elokuvamusiikiksi vuonna 2009. Palkinto annettiin Göteborgin filmifestivaaleilla Ruotsissa helmikuussa 2010.http://www.hs.fi/kulttuuri/artikkeli/Postia+pappi+Jaakobille+-elokuva+palkittiin+musiikistaan/1135252700158 Postia Pappi Jaakobille on voittanut myös parhaan ulkomaisen elokuvan palkinnon Santa Barbaran kansainvälisillä elokuvafestivaaleilla Kaliforniassa Yhdysvalloissa.http://www.iltalehti.fi/leffat/2010021611128430_le.shtml

 Kuvailun pioneeri 
Elokuvan DVD-versio on ensimmäinen suomalainen näkövammaisille kuvailtu elokuva. Myös elokuvan televisioesitys TV 1:ssä 4.1.2010 oli mahdollista katsoa kuvailtuna.

Lähteet



Luokka:Suomalaiset draamaelokuvat
Luokka:Elokuvat uskonnoista
Luokka:Vuoden 2009 suomalaiset elokuvat
Luokka:Jussi-palkitut elokuvat
Luokka:Klaus Härön ohjaamat elokuvat